પૃથ્વીની કરોડો વર્ષની ઉંમરમાં ન થયા હોય તેવા ફેરફારો આપણે છેલ્લાં પચાસ વર્ષમાં પૃથ્વીના વાતાવરણ તથા પર્યાવરણમાં લાવી દીધા છે. છેલ્લાં પાંચ કરોડ વર્ષમાં કદી નહોતો એટલો અંગાર વાયુ – કાર્બન ડાયોકસાઈડ, આપણે પૃથ્વીના વાતાવરણમાં ભરી મૂક્યો છે. આપણાં ટેલિવિઝન, મોબાઈલ ટેલિફોનો તથા રડાર ઉપકરણોમાંથી છૂટતાં રેડિયો વિકિરણોએ આખી પૃથ્વીને જાણે એક મોબાઈલ ફોનના એન્ટેના-એરિયલ જેવી બનાવી દીધી છે !